ຫຼວງພະບາງ ສະຫຼຸບວຽກງານກໍ່ສ້າງຮາກຖານຕິດພັນກັບວຽກງານ 3 ສ້າງຂອງຂະແໜງການສຶກສາທິການ ແລະ ກິລາໄລຍະ 2 ປີຊຸດທີ I
ພະແນກສຶກສາທິການ ແລະ ກິລາແຂວງຫຼວງພະບາງໄດ້ຈັດພິທີສະຫຼຸບວຽກງານກໍ່ສ້າງຮາກຖານຕິດພັນກັບວຽກງານ 3 ສ້າງຂອງຂະແໜງການສຶກສາທິການ ແລະ ກິລາ ພິທີດັ່ງກ່າວໄດ້ຈັດຂື້ນເມື່ອວັນທີ 12 ມີນາ 2021 ຜ່ານມາທີ່ພະແນກດັ່ງກ່າວ, ໂດຍການເປັນປະທານຂອງທ່ານ ມອນໄຊ ລາວມົວຊົງ ກຳມະການສຳຮອງສູນກາງພັກ
ຄະນະປະຈຳພັກແຂວງ ຫົວໜ້າໂຄສະນາອົບຮົມແຂວງຫຼວງພະບາງ, ທ່ານ ປອ ວົງເພັດ ອຸດົມລິດ ກຳມະການພັກແຂວງ ຫົວໜ້າພະແນກສຶກສາທິການ ແລະ ກິລາແຂວງ, ມີ ທ່ານ ຫຸມແພງ ວິຈິດ ຮອງຫົວໜ້າຄະນະຈັດຕັ້ງແຂວງ, ທ່ານ ຫົວໜ້າ-ຮອງຫົວໜ້າພະແນກການຂົງເຂດວັດທະນະທຳສັງຄົມ, ຫົວໜ້າ-ຮອງຫົວໜ້າຫ້ອງການສຶກສາທິການ ແລະ ກິລາເມືອງ, ຫົວໜ້າ-ຮອງຫົວໜ້າຂະແໜງ, ຜູ້ອຳນວຍການໂຮງຮຽນ, ພະນັກງານວິຊາການ ແລະ ແຂກຖືກເຊີນເຂົ້າຮ່ວມຢ່າງພ້ອມພຽງ.
ໃນພິທີ, ທ່ານ ອະນຸແພງ ແກ້ວວົງສາ ຮອງຫົວໜ້າພະແນກສຶກສາທິການ ແລະ ກິລາແຂວງໄດ້ຂື້ນຜ່ານບົດສະຫຼຸບການຈັດຕັ້ງປະຕິບັດວຽກງານການລົງກໍ່ສ້າງຮາກຖານທີ່ຕິດພັນກັບວຽກງານ 3 ສ້າງຂອງຂະແໜງການສຶກສາທິການ ແລະ ກິລາທີ່ໄດ້ປະຈຳຢູ່ພະແນກສຶກສາທິການ ແລະ ກິລາແຂວງຫຼວງພະບາງໄລຍະ 2 ປີຊຸດທີ I ວ່າ: ການຈັດຕັ້ງປະຕິບັດໂຄງການຍົກສູງຄຸນນະພາບດ້ານການສຶກສາຢູ່ 40 ເມືອງເປົ້າໝາຍເຂດຊົນນະບົດຮ່າງໄກສອກຫຼີກສໍາລັບແຂວງຫຼວງພະບາງປະກອບມີ 2 ເມືອງຄື: ເມືອງປາກອູ ແລະ ເມືອງໂພນທອງ ວຽກຫຼັກແມ່ນໄດ້ສຸມໃສ່ການສ້າງຕັ້ງກຸ່ມໂຮງຮຽນປະຖົມທົດລອງຕົວແບບ ເຊີ່ງມີຜົນສຳເລັດຫຼາຍດ້ານເປັນຕົ້ນແມ່ນການຈັດຕັ້ງຜັນຂະຫຍາຍ ແລະ ເຜີຍແຜ່ກ່ຽວກັບເນື້ອໃນ, ຈຸດປະສົງເປົ້າໝາຍຂອງໂຄງການຍົກສູງຄຸນນະພາບການສຶກສາຢູ່ເຂດຮ່າງໄກສອກຫຼີກ ແລະ ຄູ່ມືມາດຕະຖານ 3 ສ້າງຂອງຂະແໜງການສຶກສາ ແລະ ກິລາໃຫ້ແກ່ພະແນກສຶກສາທິການ ແລະ ກິລາແຂວງ,ຫ້ອງການສຶກສາທິການ ແລະ ກິລາເມືອງໃຫ້ໄດ້ຮັບຮູ້ຢ່າງທົ່ວເຖິງ ນອກຈາກນີ້ ຍັງໄດ້ຮັບການມອບໝາຍຈາກທ່ານຫົວໜ້າພະແນກສຶກສາທິການ ແລະ ກິລາແຂວງໃນການຮັບຜິດຊອບຊີ້ນຳບັນດາວຽກງານຕ່າງໆເຊັ່ນ: ວຽກງານຂະແໜງອາຊີວະສຶກສາ ແລະ ການສຶກສາຊັ້ນສູງ,ວຽກງານສະຖິຕິແຜນການ ແລະ ການພົວພັນຕ່າງປະເທດ, ວຽກງານໄອຊີທີ, ໂຮງຮຽນເຕັກນິກວິຊາຊີບແບບປະສົມນໍ້າບາກ ແລະ ວຽກງານອື່ນໆ ຄຽງຄູ່ກັບຜົນສໍາເລັດນັ້ນຍັງມີສິ່ງທີ່ທ້າທາຍ ແລະ ຈະຕ້ອງໄດ້ແກ້ໄຂປັບປຸງໃນຕໍ່ໜ້ານີ້ກ່ຽວກັບວຽກງານດັ່ງກ່າວທຸກພາກສ່ວນຈະຕ້ອງໄດ້ພ້ອມກັນວາງແຜນການລະອຽດໃນການຈັດຕັ້ງປະຕິບັດກິດຈະກຳວຽກງານ 3 ສ້າງເພື່ອໃຫ້ແທດເໝາະກັບການຈັດຕັ້ງປະຕິບັດວຽກງານຕົວຈິງ.
ໂອກາດນີ້, ທ່ານ ມອນໄຊ ລາວມົວຊົງ ໄດ້ກ່າວສະແດງຄວາມຍ້ອງຍໍຊົມເຊີຍຕໍ່ຄະນະຮັບຜິດຊອບ, ພະນັກງານທີ່ລົງກໍ່ສ້າງຮາກຖານຢູ່ພື້ນຖານຂອງພະແນກສຶກສາທິການ ແລະ ກິລາແຂວງ ແລະ 2 ເມືອງ 3 ສ້າງຂອງແຂວງ ທີ່ໄດ້ພ້ອມກັນເຮັດສໍາເລັດຕໍ່ໜ້າທີ່ການເມືອງ ແລະ ສາມາດມີຜົນສຳເລັດໃນຫຼາຍໆດ້ານໂດຍສະເພາະຄຸນນະພາບຂອງການສຶກສາແມ່ນມີທ່ານອຽງດີຂື້ນ ພ້ອມດຽວກັນນີ້ ທ່ານ ຍັງໄດ້ສະເໜີໃຫ້ພະແນກສຶກສາທິການ ແລະ ກິລາແຂວງຢັ້ງຢືນໃຫ້ພະນັກງານລົງກໍ່ສ້າງຮາກຖານໃນຄັ້ງນີ້ເພື່ອເປັນບ່ອນອີງໃນການກັບຄືນສູ່ກົມກອງ ແລະ ສືບຕໍ່ໃນການປະຕິບັດວຽກງານຂອງຕົນ ນອກນີ້ ເພື່ອເຮັດໃຫ້ການລົງກໍ່ສ້າງຮາກຖານການເມືອງມີປະສິດທິພາບດີຂື້ນນັ້ນທ່ານຍັງໄດ້ເນັ້ນໜັກໃຫ້ພະນັກງານທີ່ລົງກໍ່ສ້າງຮາກຖານນັ້ນຕ້ອງໄດ້ກຳແໜ້ນວຽກງານການເມືອງ,ວຽກງານເສດຖະກິດ,ວັດທະນະທຳສັງຄົມ,ວຽກງານປ້ອງກັນຊາດ-ປ້ອງກັນຄວາມສະຫງົບ ໂດຍການນຳເອົາບົດຮຽນຂອງທ່ານປະທານໄກສອນພົມວິຫານ ໃນການຈັດຕັ້ງປະຕິບັດ, ປັບປຸງພັດທະນາວຽກງານຕ່າງໆ ພ້ອມທັງສືບຕໍ່ຕິດຕິດຊຸກຍູ້ວຽກງານດັ່ງກ່າວຢູ່ໃນທ້ອງຖິ່ນໃຫ້ດີຂື້ນເທື່ອລະກ່າວ. ຕອນທ້າຍຂອງພິທີ ທ່ານຍັງໄດ້ໃຫ້ກຽດຂື້ນມອບໃບຢັ້ງຢືນໃຫ້ແກ່ພະນັກງານທີ່ໄດ້ສຳເລັດການລົງກໍ່ສ້າງຮາກຖານຕິດພັນກັບວຽກງານ 3 ສ້າງຂອງຂະແໜງການສຶກສາທິການ ແລະ ກິລາໄລຍະ 2 ປີຊຸດທີ I ຢ່າງສົມກຽດ.
ໂດຍ: ແຈັກກີ້ ສກຂ ຫຼວງພະບາງ